Folketing
2005-03-17

Nej, jeg nævnte økonomien som et sidste tværgående element. De fire punkter, jeg startede med, er også meget afgørende for os. For sagen er jo, at de pendlere, som fru Henriette Kjær taler om, tager med toget, de fleste af dem – mig bekendt eksisterer der ikke pendlerbusser mellem Næstved og København – og det, der er vores pointe, er: Hvorfor ikke i og for sig gøre det modsatte af det, der er blevet lagt op til nu? I stedet for at sige, at vi centraliserer driften, men decentraliserer planlægningen og investeringerne, kunne man sige: Vi lader de folk, som gør et glimrende stykke arbejde med busdriften i dag, og hvor langt størstedelen af busdriften foregår inden for de områder, som de selskaber arbejder i i dag, arbejde videre med det, indtil rejsekortet kommer – det kommer under alle omstændigheder om 3 år, og hvorfor skal vi lave det hele om bare for de 3 år? – men til gengæld, og der er jeg helt enig med fru Henriette Kjær, så laver vi en samlet planlægning på investeringssiden, altså på investeringen i jernbaner, på investeringen i veje, på det, der betyder noget for pendlerne, det, der betyder noget for rejsetiderne, og der gør vi det for hele Sjælland på en gang. (Kort bemærkning).